সরকারি খাবার গ্রেডপ্রাপ্ত রেস্তোরাঁ থেকে নিতে চিঠি
বিভিন্ন মন্ত্রণালয় ও বিভাগ এবং এর অধীন দফতর বা সংস্থায় খাবার সরবরাহের ক্ষেত্রে নিরাপদ খাদ্য কর্তৃপক্ষের গ্রেডপ্রাপ্ত হোটেল-রেস্তোরাঁকে অগ্রাধিকার দেয়ার অনুরোধ জানিয়েছে খাদ্য মন্ত্রণালয়। সব মন্ত্রণালয় ও বিভাগের সচিবের কাছে এ সংক্রান্ত চিঠি দিয়েছেন খাদ্য মন্ত্রণালয়ের সচিব ড. মোছাম্মৎ নাজমানারা খানুম।







এতে বলা হয়, নিরাপদ খাদ্য আইন, ২০১৩’-এর ধারা-১৩ অনুযায়ী বিজ্ঞানসম্মত পদ্ধতির যথাযথ অনুশীলনের মাধ্যমে নিরাপদ খাদ্যের প্রাপ্যতা নিশ্চিতকরণে খাদ্য উৎপাদন, আমদানি, প্রক্রিয়াকরণ, মজুদ, সরবরাহ, বিক্রয় সংশ্লিষ্ট কার্যক্রম নিয়ন্ত্রণ ও পরিক্ষণ এবং নিরাপদ খাদ্য ব্যবস্থাপনা সংশ্লিষ্ট সব সংস্থার কার্যাবলীর সমন্বয় সাধন করা বাংলাদেশ নিরাপদ খাদ্য কর্তৃপক্ষের প্রধান দায়িত্ব। 




মূলত নিরাপদ খাদ্য একটি মাল্টিসেক্টরাল ইস্যু। নিরাপদ খাদ্য নিশ্চিতকরণ বিষয়টিকে সর্বজনীন করার লক্ষ্যে বিভিন্ন মন্ত্রণালয়, বিভাগ ও সংস্থার মধ্যে সমন্বয়ের মাধ্যমে সার্বিক কার্যক্রম গ্রহণ প্রয়োজন। এ লক্ষ্যে নিরাপদ খাদ্য আইন অনুযায়ী একটি উপদেষ্টা পরিষদ এবং কেন্দ্রীয় নিরাপদ খাদ্য ব্যবস্থাপনা সমন্বয় কমিটি গঠন করা হয়েছে। নিরাপদ খাদ্য কর্তৃপক্ষের নিয়মিত মনিটরিং ও মূল্যায়নে খাদ্য প্রস্তুত, পরিবেশন ও অবকাঠামোগত উন্নয়নের মান অনুযায়ী ইতিমধ্যে ঢাকা সিটি কর্পোরেশন এলাকার ৭৮টি হোটেল ও রেস্তোরাঁকে গ্রেড দেয়া হয়েছে। 
গ্রেডপ্রাপ্ত হোটেল-রেস্তোরাঁ তথ্য খাদ্য মন্ত্রণালয় ও বাংলাদেশ নিরাপদ খাদ্য কর্তৃপক্ষের ওয়েবসাইটে প্রকাশ করা হয়েছে। পাশাপাশি ধারাবাহিক মনিটরিংয়ের আওতায় রাখা হয়েছে। মন্ত্রণালয়ে সভা বা যে কোনো আপ্যায়নে খাবার সরবরাহের ক্ষেত্রে গ্রেডপ্রাপ্ত হোটেল-রেস্তোরাঁকে অগ্রাধিকার দেয়া হলে সংশ্লিষ্ট হোটেল-রেস্তোরাঁ কর্তৃপক্ষ ভেজাল বা দূষণমুক্ত খাদ্য উৎপাদন ও বিপণনে উৎসাহিত হবেন। ফলে নিরাপদ খাদ্য নিশ্চিতকরণ কার্যক্রম সম্প্রসারণ করা সহজ হবে।
চিঠিতে আরও বলা হয়,এ ছাড়া খাদ্য পরিবেশনের সময় স্বাস্থ্যবিধি অনুসরণ করা না হলে নিরাপদ খাদ্য অনিরাপদ হওয়ার সম্ভাবনা থাকে। তাই মন্ত্রণালয়ের আওতাধীন দফতর বা সংস্থা আয়োজিত অনুষ্ঠানাদিতে খাবার পরিবেশনের সময় পরিবেশনকারীকে স্বাস্থ্যবিধি মেনে খাদ্য পরিবেশনের প্রচলন করা হলে দেশের অন্যান্য সংস্থায়ও এর ইতিবাচক প্রভাব  পড়বে। 
এমতাবস্থায় মন্ত্রণালয় ও আওতাধীন দফতর সংস্থার অনুষ্ঠানাদিতে খাদ্য সরবরাহের ক্ষেত্রে গ্রেডপ্রাপ্ত হোটেল-রেস্তোরাঁকে অগ্রাধিকার প্রদান এবং খাদ্য পরিবেশনকারীকে স্বাস্থ্যবিধি মেনে খাদ্য পরিবেশনের প্রয়োজনীয় দিক নির্দেশনা প্রদানের জন্য আপনার ব্যক্তিগত দৃষ্টি আকর্ষণ করছি,’ বলা হয় চিঠিতে।
প্রসঙ্গত, গ্রেডিং সিস্টেমের আওতায় খাবারের মান, বিশুদ্ধতা, পরিবেশ, ডেকোরেশন, মনিটরে রান্নাঘরের পরিবেশ দেখা যাওয়ার ব্যবস্থা ও ওয়েটারদের স্বাস্থ্য সুরক্ষার ভিত্তিতে রেস্তোরাঁগুলোতে চার ক্যাটাগরিতে চিহ্নিত করা হয়। এর মধ্যে সর্বোত্তম মানের হোটেল-রেস্তোরাঁকে ‘এ+’ গ্রেড, ভালো মানের রেস্তোরাঁকে ‘এ’ গ্রেড, মধ্যম মানের রেস্তোরাঁকে ‘বি’ গ্রেড ও মানোত্তীর্ণ নয় (অনিরাপদ) এমন হোটেল-রেস্তারাঁকে ‘সি’ গ্রেড দেয়া হয়।

বিভিন্ন মন্ত্রণালয় ও বিভাগ এবং এর অধীন দফতর বা সংস্থায় খাবার সরবরাহের ক্ষেত্রে নিরাপদ খাদ্য কর্তৃপক্ষের গ্রেডপ্রাপ্ত হোটেল-রেস্তোরাঁকে অগ্রাধিকার দেয়ার অনুরোধ জানিয়েছে খাদ্য মন্ত্রণালয়। সব মন্ত্রণালয় ও বিভাগের সচিবের কাছে এ সংক্রান্ত চিঠি দিয়েছেন খাদ্য মন্ত্রণালয়ের সচিব ড. মোছাম্মৎ নাজমানারা খানুম।